
Lauri Robinson

En bro til månen

Oversatt av Maren Kamilla Aaby

MINISERIE: VILL, VAKKER OG DRISTIG

 


Glitter, glamour, illegale forretninger og mystikk. Følg søstrene Nightingale og deres eventyr i den spennende og sensuelle miniserien Vill, vakker og dristig.

 

Kjære leser!

 

Velkommen til de glade tjueårene! En periode i USA da nesten hver eneste borger brøt loven og friheten ble hyllet.

 

En markant endring i løpet av disse årene var det som tvang frem en annen holdning til kvinners rolle: Retten til å stemme, muligheten til å ta høyere utdanning og komme seg ut i yrkeslivet ryddet vei for unge kvinners følelse av egenverd. De var stolte av sin generasjons friheter og markerte avstand til tidligere tiders begrensninger gjennom helt nye frisyrer, moter og livsstil.

 

Josie Nightingale er den bortglemte datteren i denne tredje boken i miniserien Vill, vakker og dristig. I motsetning til søstrene sine, er ikke Josie opptatt av moter, sminke eller de overdådige festene, men hun setter pris de mulighetene hun får ved å bo på familiens hotell. Det gir henne anledning til å forfølge egne interesser, nemlig å hjelpe andre. Under skinn av å delta på møter i kvinneforeningen sniker hun seg nordover en gang i uken for å dele ut kondomer til kvinnene som jobber på havnen i Duluth. Alt går greit til hun blir arrestert og må ringe Scooter Wilson og få hjelp til å komme ut av kasjotten.

 

Fra første stund har jeg kjent en godhet for Scooter. Han fikk hendene fulle med Josie, men han var rett mann for oppgaven.

 

For meg tror jeg at dette var den vanskeligste boken å skrive i serien. Jeg visste at det betydde slutten på samværet med familien Nightingale … for nå.

Lauri


Til min bror Roger og hans kone Teresa. Det betydde alt for meg at dere viste så stort engasjement i disse historiene fra tjuetallet!


Første kapittel

White Bear Lake, Minnesota 1925

Hadde det enda vært noe hun likte …

Det utendørs dansegulvet, som dekket bakken mellom hotellbygningen og vannfontenen, var tettpakket av kvinner og menn fast bestemt på å ha det moro. Rundt bordene med vekselsvis røde, hvite og blå duker som skulle fremheve patriotiske følelser, var det også fullt opp av festglade mennesker, og stemningen ble ytterligere understreket av de fargerike, kinesiske lyktene som hang i vaierne som var spent opp mellom hjørnestolpene.

Det var til og med et yrende liv langs den slake bakkeskråningen ned mot innsjøen, der det var køer utenfor de små, røde og hvite teltene som var satt opp for at folk skulle kunne skifte på og av seg badedrakt.

Søstrene hennes hadde rett. Som vanlig. Det var kommet folk fra fjern og nær, og de var kledd i alt fra kjoler med frynser og mørk dress til strandtøy. I dag hadde alder ingen betydning. Betty Sandstrom, som ble nittien i forrige måned, satt i en stol med spaserstokken hengende over den ene armen, og på den andre siden av bordet satt Hannah Willis og vugget sin seks uker gamle sønn, Henry. Han var kjempesøt med lyse hårfjoner og store, blå øyne.

Fra utsiktsplassen på hotellets terrasse hadde Josie Nightingale inntatt sin sedvanlige rolle som tilskuer med et lite ønske om å kjenne et snev av begeistring. Aller helst ville hun ha betraktet det hele fra soveromsvinduet sitt, men det var ikke mulig nå. Det ble forventet at hun i likhet med resten av familien viste et alle steds nærvær i dag.

Hotellets ansatte serverte brett fulle av forfriskninger. Brus med stripete sugerør og cocktails som var mikset sånn at de skjulte at nederste halvdel i glasset var brennevin. Det var mat også, mengder av mat. Duften av grillet kjøtt og kokte maiskolber hang fortsatt i luften. Snart kom desserten – kake og iskrem.

Josie greide ikke å holde igjen, men sukket høylytt, uten at hun følte noen lettelse etterpå. Alt gikk som på skinner, men hun følte ingen stolthet innvendig. Og overhodet ingen opprømthet.

Det burde hun ha gjort. Det var nedlagt mye arbeid på forhånd. Planleggingen hadde begynt for flere uker siden. Det var ikke noe uvanlig i det. Nightingales hotell var kjent for sine selskaper. Det som var annerledes denne gangen, var at det ikke bare var feiringen av fjerde juli, men også bryllupet til den ene søsteren hennes.

Twyla og Forrest Reynolds ble viet for under en time siden. Akkurat nå danset de, og de stirret hverandre inn i øynene med stjerner i blikket. De var skapt for hverandre, det hadde Josie alltid visst. Det hadde hun skjønt for mange år siden mens de alle fortsatt var barn. Hun hadde nemlig en egen evne til å se det andre ikke alltid så, spesielt det som gjaldt dem selv. Likevel hadde Josie mest lyst til å synke sammen.

Det var ikke det at hun ikke var glad på søsterens vegne, for det var hun. Og det gjaldt ikke bare Twyla, men også storesøster Norma Rose, som skulle gifte seg med Ty Bradshaw om et par uker, og Ginger, som hadde giftet seg med Brock Ness i Chicago for en måned siden. Til alles overraskelse dukket Ginger og Brock opp i morges, etter å ha kjørt fra Chicago for å være med i bryllupet til Twyla. Ginger og Brock var også på dansegulvet, og det samme var Norma Rose og Ty, og i likhet med Twyla og Forrest så alle strålende lykkelige ut.

Josie prøvde å skyve det bort, men følelsen var der, den dype, litt bitre opplevelsen av å være den som ikke passet inn. Hennes liv i et nøtteskall. I årevis hadde hun sagt til seg selv at det var hennes eget valg. Det var det fortsatt. Hun ga oppriktig talt blaffen i alt oppstyret og snobberiet som omga hotellet og familien hennes.

Hun var glad i dem, i familien. Og hun var takknemlig for at hun hadde dem. Det var derfor hun gjorde alt dette. Planla selskaper hun helst ikke ville delta i, redde senger og feide gulv, for ikke å snakke om å servere og skrive inngangsbilletter. Hotellet var en familiebedrift.

Det var bare det at i dag føltes alt litt urovekkende.

Det måtte være noe inni henne som hadde endret seg. Før var hun flinkere til å sette opp et smil ved behov, for syns skyld. Kanskje det bare skyldtes at hennes eget liv var så kaotisk for tiden, sånn at det ble stadig vanskeligere å late som verden var like vidunderlig som søstrene hennes påsto. Hun ville gjerne tro at verden var et vidunderlig, lykkelig sted. Det hadde hun alltid ønsket. Men hun visste noe annet, og den innsikten tynget henne enda mer i dag enn ellers.

Et nytt sukk var på vei over leppene hennes idet hun kjente en solid arm rundt skulderen.

«Vel, Josie-jenta, det ser ut til at det bare blir deg og meg igjen.»

Den vonde følelsen hun hadde hatt i magen i dagevis, tiltok. Men Josie tok seg sammen, vel vitende om at hun ikke kunne gjøre noe annet, og trakk munnen ut i et glis like stort som farens seddelklemme, og la hodet mot skulderen hans da han klemte henne inn til seg. Hun lot imidlertid være å kommentere utsagnet hans.

Roger Nightingale var like fryktet som beundret, og det gjaldt også døtrene hans.

Han kysset henne på hodet. «Kan jeg driste meg til å si at jeg er glad for at det ikke lurer en mann i kulissene som vil stjele deg fra meg?»

Klumpen i halsen ble stor nok til å kvele en ku. Josie ristet på hodet og nektet å gi etter for tristessen eller skotte mot utkanten av dansegulvet. «Lite sannsynlig, pappa.»

«Ikke vær urolig», sa han med et nytt kyss. «Den rette mannen for deg er helt sikkert der ute. Gi ham tid.»

«Jeg uroer meg ikke for det.» Hun løftet blikket, vel vitende om at ting kunne bli mye verre, avhengig av hva han svarte. «Gjør du?»

«Niks.» Gliset hans var bredt, og de blå øynene glitret. «Det er mer enn nok å miste tre døtre i løpet av noen uker. Jeg akter å beholde deg så lenge det lar seg gjøre.»

Den kvelende følelsen kom tilbake, og denne gangen greide ikke Josie å snakke den bort. Med et smil like trist som følelsen innvendig, lente hun hodet mot farens skulder. Hun greide ikke å kontrollere blikket sitt heller, og helt av seg selv landet det på Scooter Wilson. Den synkende følelsen inni henne var sterk nok til å sende henne jorda rundt.

Scooter så opp for å se om hun så på ham, og da blikkene deres møttes, hevet han et øyebryn. Til tross for at de kinesiske lyktene var tent og musikken hadde begynt, var det fortsatt ikke mørkt, og hun kunne tydelig se, og føle, den utfordrende holdningen til Scooter.

Josie svelget. Hvorfor hadde hun ringt til ham, av alle mennesker, da hun ble arrestert? Fordi han var det ene mennesket hun kunne stole på ville få henne ut uten for mange spørsmål. For lenge siden, den gangen hun hadde musefletter og gikk i arveklær, var det Scooter som kom henne til unnsetning når noen av de andre guttene, eller jentene for den saks skyld, plaget henne av en eller annen grunn. Han hadde aldri fortalt noen om de episodene. Og akkurat som han hadde holdt på alle de andre hemmelighetene hennes, holdt han på denne. Til tross for at han hadde gitt henne et ultimatum: Enten sluttet hun med de tingene, eller så ville han fortelle det til faren hennes.

Ikke noe av det kom til å skje.

«Fikset Scooter bilen din?» spurte faren hennes, som hadde fulgt blikket hennes.

«Ja.»

«Bra», brummet han. «Men jeg mener fortsatt at jeg burde få Ned til å kikke nærmere på den eskapaden. Det er intet mindre enn latterlig at en av døtrene mine skulle bli arrestert for fartsovertredelse. De burde ha bedt deg sette ned farten, og ferdig med det.»

Dersom sheriff Ned Withers ble blandet inn, ville hun garantert bli avslørt. Faren hennes trodde at hun hadde kjørt Colene Arneson opp til Duluth for å besøke en niese, og at fartsovertredelsen skjedde på hjemveien. «Det var som Scooter sa, pappa», svarte Josie, som var blitt ordentlig nervøs. Hun hadde aldri løyet direkte til faren før, og det kjentes ikke godt. Scooter syntes heller ikke noe om det. «Gasspedalen hengte seg opp. Han har lovet at det ikke kommer til å skje igjen.»

«Det bør det ikke.» Faren dreide henne rundt og så rett på henne. «Det vil det faktisk heller ikke.» Han gliste bredt. «Jeg sa til Scooter at du trenger en ny bil, så førstkommende mandag blir han med deg til Big Al og plukker ut en.»

Magen hennes sank. Det hadde ikke vært lett å unngå Scooter de siste ukene, ikke når hun var den som måtte be ham om å ordne med fyrverkeriet senere i kveld, men hun aktet ikke å bli med ham noe sted, heller ikke for å velge ut en ny bil. Josie lette etter en unnskyldning, men fant ingen. «Kan den ikke bare bli levert?» spurte hun. «Jeg mener, nå som Twyla er gift, blir hun ikke her, og Norma Rose har det travelt med å planlegge sitt bryllup, og …» skyndte hun seg å tilføye da faren rynket brynene.

Han kysset henne på pannen. «Nei, den kan ikke bare leveres. Jeg kjenner deg. Du kommer til å be Scooter om å sjekke den fra støtfanger til støtfanger. Som den eneste av jentene mine her, kommer du til å trenge en bil du kan stole på mens Norma Rose og Ty er på bryllupsreise. De flytter inn i den gamle hovedbygningen når de er tilbake, og du trenger ikke å bekymre deg, for hun overtar styringen før sommeren er slutt.»

Det var ikke hotelldriften Josie bekymret seg for. Hun hadde ikke noe imot å stå i resepsjonen og hjelpe til med selskapene, like lite som hun aldri hadde hatt noe imot å rydde rom eller vaske sengetøy. Hun hadde like stort ansvar for hotellets drift som alle andre. Hun visste bare ikke hvordan hun skulle greie alt sammen når Twyla forsvant. I motsetning til henne trivdes Twyla med å gi liv til selskapeligheten. Hun ble fra seg av begeistring da hun fikk lov til å assistere Norma Rose, og gikk med liv og lyst inn for å sørge for at alle evenementer på hotellet ble førsteklasses. Det var Twyla som hadde planlagt denne kvelden; hun hadde faktisk planlagt alle aktivitetene i løpet av dagen, de som inkluderte hele byen White Bear Lake, og det ble en suksess.

Når søsteren hennes flyttet til byen for å bo på Plantation sammen med Forrest, innebar det at Josie ble hindret i det hun hadde av andre plikter, nærmere bestemt tirsdagsturene. Twyla hadde forsikret henne om at hun skulle hjelpe til mens Norma Rose var på bryllupsreise, og etter det ved behov.

Norma Rose var også en som la også planer for fremtiden. Hotellet var hennes første kjærlighet, selv om mange trodde det var Forrest Reynolds. Josie hadde hele tiden visst at Norma Rose aldri var forelsket i Forrest, akkurat som hun visste at Norma Rose aldri ville gi fra seg hotellet til noen andre, ikke engang til noen av søstrene. Det var Norma Rose som hadde gjort stedet til det hotellet det var i dag.

Mens faren deres hadde det travelt med å bygge seg opp en formue på smuglerwhiskey, hadde Norma Rose det travelt med å overbevise resten av verden om at det var familiehotellet som sørget for rikdommen. Gjestfrihet, var det hun kalte det.

Josie hadde følt stor takknemlighet for den ambisiøse drivkraften Norma Rose og faren deres utviste. Mens faren hadde fokus på å sørge for at Minnesota 13 ble fraktet til hele verden, og Norma Rose hadde det travelt med å yte service til de rike mennene faren deres gjorde forretninger med, hadde Josie frihet til å forfølge andre interesser.

Twyla og Ginger hadde klaget over at de knapt var mer enn fanger når de ble sendt opp på rommene sine så fort solen gikk ned. Josie hadde en mistanke om at frihet var omtrent som alt annet, hver enkelt forholdt seg til det på sin måte. Det hadde aldri plaget henne å krype til køys når festen nedenunder var på sitt høyeste. Som regel var hun utslitt når kvelden kom, og så følgelig frem til en god natts søvn.

Det var noe søstrene hennes aldri forsto, og hun innrømmet det aldri, ikke for noen. Like lite som hun ville innrømme at hun ikke kunne vikariere for søstrene og samtidig bidra i kvinneforeningen.

Det ble ikke for alltid.

Bare et par måneder fremover.

Det skulle hun greie.

Det vil si hvis Scooter ikke gjorde alvor av trusselen og satte en stopper for det hele.

Det måtte rett og slett ikke skje.

Det var ganske enkelt for mange liv som sto i fare.

«Jeg er ikke bekymret», sa hun til faren. Det var nok en løgn, men han ventet på svaret hennes. «Norma Rose har ikke tatt imot noen bestilling på store selskaper før Labor Day.» Josie trakk pusten dypt og tilføyde: «Alt ordner seg fint. Kjempefint.»

«Du har alltid vær den mest fornuftige og likevektige av hele bunten», sa faren hennes. «Det har jeg alltid satt pris på, selv om jeg ikke har sagt det til deg.» På nytt kysset han henne på pannen. «Du har aldri gitt meg bekymringer, ikke sånn som søstrene dine.»

På nytt ble smilet hennes skjelvende.

«Det måtte i så fall være den kvinneforeningen du er så engasjert i», sa han.

Josie lukket øynene og kjempet hardt for å beholde smilet.

Faren slapp skulderen hennes og rettet på den rødbrune dressjakken han hadde over svart skjorte og vest. «Jeg skal blande meg med gjestene», sa han. «Det er ikke hver dag en mann får anledning til å klenge seg innpå Babe Ruth. Du burde også unne deg litt moro. Ta en runde på dansegulvet. Det ser ut til at søstrene dine har det fenomenalt artig.»

Søstrene hennes hadde grunn til å ha det fenomenalt artig. Ikke bare hadde de funnet kjærligheten, men også en slags frihet. Det var ingen enkel sak å være en av døtrene til Roger Nightingale. Inntil for få år siden hadde de bare vært en av mange fattige familier i området. Det hadde endret seg. Rikdom endret på så mye. Nok en gang sa hun til seg selv at hun skulle være takknemlig for det. De hadde hatt hellet med seg. Hvis det ikke hadde vært for den besluttsomme faren, ville tilværelsen deres vært helt annerledes.

«Der er Babe», sa faren hennes og pekte på en mann som var like høy og kraftig som han selv. «Kommer du?»

Det var Twyla som hadde kommet på at de skulle invitere Babe Ruth, og påfunnet hadde lyktes. Fra hele staten hadde folk kommet kjørende til hotellet i håp om å møte baseball-legenden. «Om et øyeblikk», sa hun. «Jeg har fortsatt et og annet å ordne her oppe.» Hun nikket mot den tomme dansesalen der nesten alt av bord og stoler var flyttet utendørs, og det sto bare igjen noen ganske få i spisesalen vegg i vegg. «Nå som grillingen er avsluttet», tilføyde hun, «vil jeg se hvordan det går med desserten og forsikre meg om at kjøkkenet gjør småretter klart til senere. Det er flere timer til rakettene, og vi vil jo ikke at noen skal bli sultne. Spesielt ikke Babe Ruth.»

Forbudet gjorde det ulovlig å selge alkohol, men hotellet solgte ikke drinker. Det solgte billetter som inkluderte så mye mat som folk kunne spise. Billettene var ikke billige, men folk betalte prisen fordi det fulgte gratis drinker med maten. Faren hennes humret og klappet henne på skulderen. «Det er jenta mi, det. Moren din ville ha vært like stolt av deg som jeg er. Som jeg er av dere alle.»

Josie nikket og fulgte faren med blikket da han gikk mot trappen. Reggie, som hadde vært hotellets bartender lenge, hadde rigget opp en flyttbar bardisk nedenfor terrassen. Nå som hun var alene, kjente hun hvordan støyen fra musikken og den muntre stemningen drønnet i ørene. Dette var uten tvil det største selskapet hotellet hadde vært vertskap for, og utrolig nok hadde hele dagen forløpt uten en eneste uheldig episode.

Det var hun takknemlig for, men hun kom til å være enda mer takknemlig når denne dagen var over.

Josie snudde seg og gikk inn gjennom de åpne dobbeltdørene til hotellets dansesal. Det som en gang bare hadde vært en gammel dansepaviljong bestefaren hennes hadde satt opp til glede for dem som gjestet innsjøen i helgene, var nå en hotellbygning med en dansesal som kunne konkurrere med ballsaler i California og New York. Det var i hvert fall det Norma Rose påsto. Og søsteren hennes visste hva hun snakket om, for hun hadde tilbrakt timer med å studere bilder av de stedene mens hun bestemte hvordan dette rommet skulle se ut.

Josie stanset ved et av de få bordene som sto igjen, og støttet seg til ryggstøet på en stol mens hun rettet på skoen med den andre hånden. Hun var i ferd med å få gnagsår av de forferdelige skoene hun var blitt bedt om å gå med.

Kjolen, helt lik den Twyla hadde kjøpt for å bruke i dag, var like ille som skoene. Hele antrekket var i en stygg, ertesuppegrønn farge. Twylas yndlingsfarge var grønn. Josie foretrakk så avgjort sine egne tøysko med myk såle, overall og en løstsittende bluse. For det første var de klærne mer behagelige, og for det andre var de nøytrale. I et sånt antrekk var det lett å stikke seg bort i mengden.

Etter å ha rettet på den andre skoen vrikket hun på hoftene for å riste falden på silkekjolen på plass. Foran rakk kjolen henne til like over kneet, mens den nådde nesten til gulvet bak, og alt i alt var kjolen like fæl som fargen. Og det matchende pannebåndet med glassperler hadde for lengst begynt å klø. Mote var ikke hennes greie. Takk og lov for at Twyla hadde hatt det for travelt før bryllupet til å forlange at hun skulle få stikke hull i ørene til Josie.

Hovne øreflipper på toppen av alt, liksom …

Men det ville antagelig ha tatt tankene bort fra de verkende føttene. Når sant skulle sies, burde hun være glad for at det bare var føttene som verket. Beskjedenhet hadde aldri vært Twylas mest fremtredende trekk. Et overdådig bryllup ville snarere ha vært søsterens stil. Det var litt av en overraskelse at bortsett fra de grønne kjolene var selve vielsen en enkel affære. Skjønt, den fant tross alt sted under den største feiringen av fjerde juli staten hadde opplevd. Det gjorde uten tvil opp for den enkle vielsen i Twylas øyne.

Norma Roses bryllup kom ikke til å bli noen enkel affære. Hun hadde planlagt det i ukevis. Det var forresten ganske så overraskende at Norma Rose gikk med på at Twyla giftet seg før henne. Hvis Josie hadde vært mer seg selv, ville hun ha stilt spørsmål ved alle de tingene. Begge søstrene hevdet at hun ville forstå det en dag, at det viktigste er hvem man gifter seg med, ikke hvor eller når bryllupet finner sted, for ikke å snakke om hva man har på seg.

Å høre enten Twyla eller Norma Rose si den slags, var like uvanlig som at roser blomstret om vinteren, men siden Josie aldri sa sin mening når det ikke var nødvendig, holdt hun munn. Hun var nemlig ikke den som gikk med bryllupsplaner.

«Denne gangen mener jeg det, Josie.»

Den stemmen fikk henne til å skvette så høyt at hun hadde falt, hadde det ikke vært for at hun fortsatt holdt seg fast i rygglenet. Hun grep om det med begge hender, trakk pusten dypt og løftet blikket.

Ved bardisken like i nærheten sto Scooter Wilson med den ene foten på den nederste messingstangen og armene i kors, og han stirret like hardt på henne som når purken tok en smugler på fersken. Og Scooter var omtrent like fryktinngytende som en politimann, over én åtti høy og like muskuløs som noen av farens vaktmenn. Folk tenkte seg om to ganger før de foretok seg noe foran Scooter. Det var bare en av de tingene hun beundret ham for. Eller pleide å beundre da de var barn. Den holdningen han hadde vist i det siste, fikk henne til å lure på om de noensinne hadde vært venner.

Den andre tingen hun hadde pleid å beundre, var utseendet hans. Det skinnende, mørke håret med sideskill, som var gredd bakover, fikk kvinner i alle aldre til å stanse på bensinstasjonen hans bare for å få en nærmere kikk. Noen av dem trengte ikke engang bensin på tanken eller luft i dekkene.

«Jeg mener det», gjentok han.

Utseende var like forledende som vennskap. Begge deler bleknet med tiden.

«Jeg hørte deg den første gangen, Scooter», svarte hun. «Og tidligere i dag, og i går, og i forrige uke, og …»

«Og jeg er lei av å si det.»

Josie avsto fra å si at selv var hun lei av å høre det. Dette var Scooter. Han brydde seg ikke om hva hun ville. Det var ikke særlig mye han brydde seg om, annet enn bensinstasjonen og å flørte med jentene som kom dit.

Hvis de jentene hadde sett ham akkurat nå, i den svarte dressen, hvit skjorte og blankpussede, svarte støvler, ville de ha svingt inn på bensinstasjonen hans i flokk og følge. Skjønt, de hadde antagelig allerede sett ham. Alle i mils omkrets befant seg her i kveld.

«Hvorfor danser du ikke?» spurte hun.

Han leet ikke på så mye som et øyelokk. «Ikke skift tema, Josie.»

«Det blir vanskelig», freste hun, «med tanke på hvordan du har voktet på meg.»

Scooter nøyde seg ikke med å ta et skritt nærmere, han bykset frem og grep henne hardt i armen. «Nok er nok, Josie.» Lyden av knisende latter fra terrassen fikk ham til å dempe stemmen. «Du er sikkert glad for at du bare ble arrestert for fartsovertredelse i Duluth.»

Det var sikkert at nok var nok, og hun hadde fått mer enn nok av Scooter. «Jeg ble arrestert fordi jeg kjørte for fort med vilje.»

Josie angret med det samme ordene var ute av munnen.

De safirblå øynene til Scooter ble smale og munnen stram. «Du sørget for å bli arrestert?»

Hun var ikke den som lot seg vippe av pinnen uten videre, men Scooter hadde noe ved seg som ga henne en slags innvendig uro. Det var nytteløst å lyve for ham. «Ja», hveste hun.

Han bannet lavt og slapp armen hennes da en mann og en kvinne kom hviskende og fnisende inn i dansesalen. Josie så en annen vei da paret gikk mot trappen som svingte i bue opp mot annen og tredje etasje.

Hun visste nøyaktig når de var utenfor hørevidde. Men da lyden av latteren ble svakere, grep Scooter armen hennes på nytt.

«Hva med hun der?» spurte han. «Har du tenkt å redde henne også?»

Josie knep leppene sammen og verdiget ham ikke et ord.

«Du vet hva de skal når de går opp dit», sa han.

Vanligvis ble ikke Josie flau når det ble snakket om sex, for det var et vanlig tema i hennes liv – det hemmelige livet hennes – men nå kjeftet hun på seg selv da hun kjente at kinnene brant. «Selvsagt vet jeg det.»

«Og det er i orden for deg?»

På nytt sa Josie til seg selv at hun ikke skulle svare eller reagere på uttalelsene hans.

«Du er en hykler, Josie Nightingale», sa han. «Du lever stort på det som foregår under ditt eget tak av de tingene du ellers stiger opp på margarinkassen for å preke imot.»

Det fikk Josie til å hisse seg opp og rette ryggen. Hun vred seg unna grepet hans. «Jeg driver ikke med den slags.»

«Ikke det, du liksom.» Scooter stakk ansiktet så nær hennes at nesetippene deres nesten støtte sammen. «Hotellet er kjent for kvinnene i tredje etasje.»

«Det er det ikke», protesterte hun. «Folk flest vet ikke engang om det.» Hun hadde aldri tidligere måttet forsvare aktivitetene på hotellet, men hun aktet å forsvare selv luften hun pustet i for å kvitte seg med Scooter. «De kvinnene velger å leie rom når vi har store arrangementer, akkurat som alle andre. Hotellet har ingenting med det å gjøre, og det tar heller ikke prosenter av fortjenesten deres. Dessuten», tilføyde hun for å understreke poenget Gloria Kasper skrøt av, «doktor Kasper undersøker hver eneste jente og forsikrer seg om at de er friske og at de ikke er her mot sin vilje.»

«For å sikre investeringene deres.»

Scooters ord var ladet med forakt. Josie kjente det velte seg i magen. «Greit», freste hun. «Tro hva du vil. Det spiller ingen rolle for meg.»

«Vel, men det betyr noe for meg», snerret han. «Jeg er så lei av å vente på å høre hvorvidt du er savnet. Som jeg sa til moren min …»

«Du hva?» Josie knep leppene sammen og så seg rundt for å forsikre seg om at dansesalen fortsatt var tom.

«Jeg ba moren min fortelle Gloria at du har gitt deg.»

Lettelsen over at ingen hadde hørt henne rope, forsvant. Josie grep tak i slagene i Scooters dressjakke. «Det er ikke din eller noen andres oppgave å bestemme når jeg gir meg. Og», tilføyde hun med alt det raseriet som eksploderte i hodet hennes, omtrent som en champagnekork, «du må huske hvor Maize kunne ha vært hvis det ikke var for Gloria.»

Magen sank før hun hadde snakket ferdig.

*

Eric Wilson – bedre kjent som Scooter på grunn av interessen for motorsykler han hadde dyrket siden den første gangen han så en, omtrent samtidig med at han lærte å gå – kunne ikke huske at han hadde vært så sint. Josie Nightingale visste å vigle ham opp, og de siste par ukene hadde hun sørget for at han gikk på høygir. Det gjorde hun før også, men ikke i samme grad. Det var så sin sak å dele ut kondomer til prostituerte, men i det siste hadde hun gjort flere forsøk på å stjele jenter bort fra hallikene deres, og det var mye farligere enn den søte, lille hjernen hennes kunne begripe.

«Jeg vet nøyaktig hvor Maize ville ha vært», svarte han. «Det er nettopp det jeg prøver å forhindre.» Han grep henne om skuldrene og ristet henne. «At du ender opp der søsteren min var.»

«Jeg akter ikke å ende opp noe som helst sted», slengte hun tilbake.

Scooter hadde lyst til å riste henne hardere og kanskje kunne dytte noe fornuft inn i henne, men han var klar over at det ikke kom til å skje. Ikke bare fordi hun var en av døtrene til The Night, men fordi knepene hennes hadde virket for godt, for lenge. Han visste nøyaktig når det hele begynte. For tre år siden da Maize, søsteren hans, ble meldt savnet etter at hun tok arbeid på nattklubben Plantation. Det var Galen Reynolds som drev stedet den gangen, og han var en skurk så god som noen. Fyren drev med salg av kvinner, og i likhet med nesten alt av kriminell natur Galen ga seg i kast med, slapp han unna med det.

Scooter visste også alt om Gloria Kasper. Nå bodde og arbeidet hun som lege på hotellet, men på den tiden da Maize forsvant, bodde hun i byen i huset hun og ektemannen hadde hatt sammen. For lenge siden, da Gloria var nygift, oppdaget hun at ektemannen gjorde mer enn å se til visse pasienter når han var på hjemmebesøk, noe hun fikk satt en stopper for. Hun var imidlertid for sent ute, for da var ektemannen allerede smittet. Gloria bestemte seg for å finne en kur, eller i det minste stanse spredningen av sykdommen han hadde pådratt seg. Hun kastet seg over reklamekampanjen for kondomer lenge før hæren gjorde det. Noen få år senere døde ektemannen hennes, og hun utdannet seg til lege.

Og hun ble på sin post. Gloria forsto at prostitusjon var det eldste yrket i verden, og hun innså at protester ikke ville få slutt på det, så hun ville bidra til størst mulig sikkerhet for de involverte, det være seg menn eller kvinner.

Gloria brukte list, og i all hemmelighet gjorde hun seg kjent med Galen Reynolds menneskehandel. Hun var også den første Scooters mor kontaktet da Maize ikke kom hjem en kveld. Uten at det var mulig å bevise det, var det temmelig sikkert at det at Maize ble reddet, var årsaken til at huset hennes brant ned til grunnen. Det var blant annet det som gjorde at Scooter var fast bestemt på å stanse Josie. Galen Reynolds satt riktignok inne for falskneri, men Josie rotet seg bort i andre personer, menn og kvinner, og noen av dem var langt verre enn Galen.

Helst ville han fortelle Roger alt han visste, og sette en stopper for det tullet Josie drev med, men det kunne slå tilbake på ham selv. Akkurat som det slo tilbake på ham selv da søsteren forsvant. Den kvelden han dro til Plantation for å finne ut hva Galen hadde gjort med Maize, ville han uten tvil ha omkommet i den grøfta han var blitt kastet ned i, hadde ikke Brock Ness kjørt rundt for å levere melk neste morgen.

Brock hadde fraktet ham hjem, og til Scooters forbauselse var søsteren hjemme da han kom til seg selv. Uansett hvor mye han spurte og grov, fikk han ikke noe konkret svar fra verken moren eller søsteren, men han skjønte såpass at Gloria sto bak det at Maize ble reddet. Etter at Josie ble arrestert, hadde han oppdaget at hun var Glorias nærmeste medhjelper, og at faren hennes ikke visste noe om det.

The Night hadde et formidabelt omdømme, og han ville ha blitt rasende om han fikk vite hva datteren drev med, men det var ikke det som skremte Scooter. Det var hva Roger kunne finne på å gjøre med det, som skremte ham. Roger ville ha satt kreftene inn på å finne bakmennene for å sette en stopper for det hele, omtrent som da Scooter oppsøkte Galen. Det hadde gitt Scooter en dyrebar lærepenge. Bakmenn var alltid beskyttet. Roger Nightingale var ikke dum, noe Scooter godt visste, og fyren hadde sørget for god beskyttelse av seg selv og familien, men vaktstyrken til Roger ville ikke være nok i dette tilfellet. Folk, nærmere bestemt Josie, kom til å bli skadelidende.

Scooter hadde tenkt lenge og vel på dette. Han hadde ikke noe valg, og det holdt ham våken om nettene. Jentene i hotellets tredje etasje beviste at Roger ikke trodde at prostitusjonsringer var farlige. Scooter visste imidlertid at det motsatte var tilfellet. Han hadde ikke greid å redde Maize og beskytte henne mot det som skjedde, men han hadde ikke tenkt å la historien gjenta seg.

Josie var ikke lenger like sint, og ikke han heller. Scooter slapp taket i skuldrene hennes. Egentlig burde han bare blitt enda sintere. Hun hadde ikke peiling på hva slags farer hun lekte med, eller hvor nær hun kunne være å bli drept.

«Pokker heller, Josie», fnyste han. «Dette må det bli en slutt på.»

«Jeg har ikke noe valg, Scooter», sa hun, tydelig fortvilet.

«Jo, det har du», påsto han.

De skimrende, grønne glassperlene som dekket det lyse håret, dasket mot skuldrene da hun ristet på hodet. «Nei, jeg har ikke det. Jeg er den eneste som kan komme og gå ubemerket.»

Han kjente det knøt seg i magen. «Du verken kommer eller går ubemerket, Josie. Bukser gjør deg ikke usynlig.» Han tidde, for han var for sjenert til å si at hun så enda flottere ut i overall og skjortebluse enn i den grønne kjolen hun hadde på seg nå, som i tillegg var i en farge hun ikke kledde noe særlig. Vanligvis la han ikke merke til den slags, men når Josie hadde på seg kjole, var den helst hvit, blå eller gul, mens denne her var i en grumsete grønnfarge. Det var antagelig Twyla som hadde valgt den ut til bryllupet, for hun og Norma Rose hadde maken.

«Jeg må gå», sa Josie. «Det er ting jeg må se til på kjøkkenet.»

Han tvilte ikke på det. Festen var nettopp kommet i gang, og den kom til å fortsette i timevis. Både Twyla og Norma Rose var opptatte på annet hold, og dermed ble mesteparten av arbeidet overlatt til Josie. Han hadde håpet at det ville hindre henne i andre gjøremål da hun ble mer engasjert i driften av hotellet for en måneds tid siden, men det hadde ikke skjedd. Telefonen han mottok fra Duluth to uker tidligere, fikk hjertet hans til å synke helt ned i skoene.

Scooter tok henne i albuen da hun begynte å gå. «Hvorfor sa du at det var med vilje du lot deg arrestere for fartsoverskridelse?»

Det sjokkerte uttrykket i de himmelblå øynene fortalte ham at hun håpet at han hadde glemt den forsnakkelsen.

Hun sukket tungt, men idet hun skulle til å svare, ble de avbrutt.

